Christian H. Hansen (DF), 2000-01-27:
i vore restauranter og grillbarer herhjemme, og der er set mange grelle tilfælde, også grelle tilfælde, som er gået unødvendigt ud over dem, som lever fuldt op til den gældende lovgivning.
Man er også fra politisk side gang på gang stået frem og har sagt - og det er faktisk over en bred kam alle partier her i Tinget - at nu skulle der strammes op, ja, selv Venstre stemte for fødevarelovgivningen i sin tid.
Til start var der ingen indvendinger, heller ikke fra Venstres side, til, at man via fødevarelovgivningen begyndte at stille nogle krav om, at personer, der skulle være med til at tilberede fødevarer med henblik på et videresalg, skulle på et fødevarehygiejnekursus.
Men jeg må da så sige herfra, at de fleste partier ikke havde forudset den problematik, der kan ligge i, at idrætsforeningerne langer pølser over disken.
Vi var nogle partier, som tog en saglig debat.
Vi talte også med vores minister om det her.
Vi talte også med idrætsorganisationerne.
I det hele taget kan man sige, at der kom en debat i gang - en debat, som vel egentlig gik ud på at få lavet nogle regler, som alle kunne leve med.
Hvor var det synd at se, at Venstre sad med korslagte arme og kom med urealistiske tal, som vi jo også har fået dokumenteret her i dag at de er.
Næh, populismen havde ingen grænser.
Men jeg tror faktisk, at de, der tog en saglig debat, havde lidt indflydelse på, at reglerne endte med det, de gjorde, nemlig at man fik lavet det her 3-dages-kursus, og at man fik lavet det såkaldte 8-timers-kursus.
Men det er klart, at når et af de største oppositionspartier meldte fra, ja, så føler man sig jo ikke tvunget til at give sig lige så langt, som hvis nu alle havde bakket op bag det.
For virkeligheden er jo den, at bakterierne lige så godt kan være i hallens cafeteria som i den lokale grill, og de haller, sådan som jeg har forstået det, hvor man kun serverer pølser og eventuelt en ostemad, kommer under det 8-timers-kursus, som man oven i købet selv kan afholde ude i idrætsforeningens egne lokaler.
Ingen kan benægte, at det er en opblødning, der er sket på området, og fra starten af sagde vi også i Dansk Folkeparti, at vi ville medvirke til, at reglerne blev mere fleksible, og det er de blevet.
Og jeg tror faktisk, at de er blevet det i dyb respekt for idrætsforeningerne.
Jeg tror oven i købet, at hvis det kniber, vil man være behjælpelig med at gøre det klart til overhead, og hvis ikke man har en kopimaskine, kan man nok også få lidt hjælp til det.
Til sidst vil jeg gerne nævne, at de sidste mange års debatter om fødevarehygiejne eller mangel på samme skal man tage alvorligt, og jeg tror på, at man her i dag i Folketingssalen vil høre, at de fleste gør det.
Der er måske nogle, der forsøger ikke at gøre det, men de fleste gør det.
Og jeg ville meget gerne have, hvis vi i debatten her kunne få frem, hvad forskellen er på en bakterie i en lokal grill og henne i hallen.
Jeg vil gerne have dokumenteret, hvad forskellen er.
Jeg vil også gerne have at vide
, om man, hvis man får mad med salmonella henne i hallens cafeteria, så får en anden behandling på sygehuset, end hvis det er henne fra grillen.
For hvis der er den store forskel, så må vi virkelig have forskellen frem, og så er det en helt anden debat, vi skal have taget hul på.